Predkladacia správa

Cieľom predkladaného materiálu je požiadať vládu SR o súhlas s predložením žiadosti o poskytnutie pomoci z Kohézneho fondu Európskej komisii a o súhlas so spolufinancovaním projektu zo štátneho rozpočtu.
Povinnosť predkladať na rokovanie vlády SR žiadosti o financovanie z Kohézneho fondu pred ich zaslaním Európskej komisii vyplýva z bodu B.6. uznesenia vlády SR č. 252 zo dňa 24.3.2004.
Návrh žiadosti o poskytnutie pomoci z Kohézneho fondu pre projekt „Vranov pitná voda a odkanalizovanie v povodí rieky Tople“ predložil minister životného prostredia SR ministrovi výstavby a regionálneho rozvoja ako vedúcemu predstaviteľovi Riadiaceho orgánu pre KF dňa 31. mája 2004.

	Projektom dotknutá oblasť zahŕňa 2 mestá (Vranov nad Topľou, Hanušovce nad Topľou) a 14 obcí (Dávidov, Sačurov, Vechec, Hencovce, Kamenná Poruba, Zámutov, Čaklov, Soľ, Rudlov, Jastrabie n/T, Bystré, Hermanovce, Skrabské, 
Čierne n/T) a celkovo sa dotkne 39,3 tis. obyvateľov.
	Finančný plán projektu je nasledovný:
Položka	v  €	v Sk	
Celkové vyčíslené náklady projektu vrátane DPH	51 789 840  	2 107 846 488	
Celkové predpokladané náklady projektu	43 520 880	1 771 299 816	
Celkové oprávnené rozpočtové náklady projektu 	42 525 800	1 730 800 060	
Požadovaný nenávratný finančný príspevok z KF	36 146 920 	1 471 179 644	
Národné spolufinancovanie (štátny rozpočet) 	3 827 330 	155 772 331	
Národné spolufinancovanie (konečný prijímateľ - úver)	2 551 550	103 848 085	
	Pre ilustráciu uvádzame celkové vyčíslené náklady projektu vrátane DPH, ináč všetky ostatné náklady sú v celom materiáli uvádzané bez DPH. Investičné náklady sú v cenovej hladine 1. kvartál 2004 a sú prepočítané priemerným kurzom NBS za mesiac január 2004, čo je 40,7 Sk/ 1€. 
	Požadovaná výška pomoci z KF predstavuje 85 % oprávnených nákladov na realizáciu projektu, 9% zo štátneho rozpočtu a 6% zo zdrojov konečného prijímateľa.
	V záujme dodržania legislatívy Slovenskej republiky a najmä §10 zákona 
č. 254/1998 Z.z. o verejných prácach, po ukončení EIA – požiadané o ňu bolo 30. 4. 2004 - je potrebné, aby Ministerstvo životného prostredia SR urýchlene požiadalo  Ministerstvo výstavby a regionálneho rozvoja SR o vykonanie štátnej expertízy na stavebný zámer projektu „Vranov pitná voda a odkanalizovanie v povodí rieky Tople“ . Ministerstvo výstavby a regionálneho rozvoja SR po prijatí žiadosti o vykonanie štátnej expertízy zabezpečí výkon štátnej expertízy na stavebný zámer projektu „Vranov pitná voda a odkanalizovanie v povodí rieky Tople“.Pri súbežnom posudzovaní žiadosti v EK a výkone štátnej expertízy projektu na stavebný zámer projektu „Vranov pitná voda a odkanalizovanie v povodí rieky Tople“ sa zabezpečí stanovenie maximálnej ceny projektu ešte pred rozhodnutím EK o podpore projektu, keďže doba posudzovania žiadosti v EK je 3 až 5 mesiacov.
Stanovenie maximálnej ceny projektu má význam z hľadiska verejného obstarávania – je záväzným ukazovateľom pre rozhodovanie výberovej komisie.